রাজ্যের সরকারি স্কুলগুলিতে এমনিতেই শিক্ষক সংকট চলছে। এর উপরে শারীরিক প্রতিবন্ধী এক প্রার্থীর মামলার জেরে গেরো পড়েছিল নবম-দশম শ্রেণির বাংলা বিষয়ক শিক্ষক নিয়োগে। সপ্তাহের প্রথম দিনেই বিচারপতি প্রতীকপ্রকাশ বন্দ্যোপাধ্যায়ের নির্দেশের পরে জটিলতা কাটল। শীঘ্রই রাজ্য জুড়ে শুরু হতে চলেছে স্কুল সার্ভিস কমিশনের নিয়োগ প্রক্রিয়া। ফলে আটকে থাকা ১৩৭৮ জনের নিয়োগের কাজ ফের চালু হবে।
নবম-দশম শ্রেণিতে শিক্ষক নিয়োগের জন্য স্কুল সার্ভিস কমিশন ২০১৬ সালে বিজ্ঞপ্তি দেয়। ওই বছরের শেষের দিকে লিখিত পরীক্ষা হয়। চলতি বছরের মার্চে সফল প্রার্থীদের চূড়ান্ত তালিকা প্রকাশ করে স্কুল সার্ভিস কমিশন।

এই বিষয়ে অন্যান্য খবর

এসএসসি নিয়োগ বিশ বাঁও জলে, নয়া নির্দেশ আদালতের


নবম ও দশম শ্রেণির শূন্যপদে শিক্ষক নিয়োগের জন্য যখন তোড়জোড় চলছে, সেই সময় বীরভূমের নীপেশ মাজি নামে এক শারীরিক প্রতিবন্ধী প্রার্থী কলকাতা হাইকোর্টে মামলা করেন। তাঁর অভিযোগ ছিল, এসএসসি শারীরিক প্রতিবন্ধীদের জন্য সংরক্ষিত আসনের শূন্যপদের সংখ্যা কমিয়ে দিয়েছে। তাই কোর্ট যেন নিয়োগ প্রক্রিয়া স্থগিত করে। তখন বিচারপতি প্রতীকপ্রকাশ বন্দ্যোপাধ্যায় বাংলা বিষয়ে শিক্ষক নিয়োগের উপরে অন্তর্বর্তী স্থগিতাদেশ দেন।
এর পরে স্বর্ণালী বিশ্বাস সহ ২৩ জন সফল প্রার্থী দ্বারস্থ হন হাইকোর্টের। তাঁদের আইনজীবী আশিসকুমার চৌধুরীর বক্তব্য, বাংলা বিষয়ের সফল প্রার্থীদের তালিকায় মামলাকারী নীপেশ মাজির নাম রয়েছে ওয়েটিং লিস্টে। এ ছাড়া এসএসসি শূন্যপদের সংরক্ষিত আসনে যদি আসন সংখ্যা কমিয়ে দেয়, এর প্রভাব জেনারেল ক্যাটেগরির নিয়োগ প্রক্রিয়ায় কেন পড়বে? 
সোমবার বিচারপতি প্রতীকপ্রকাশ বন্দ্যোপাধ্যায় নিয়োগ প্রক্রিয়ার উপরে স্থগিতাদেশ প্রত্যাহার করেন। ফলে ১৩৭৮ জনের আটকে থাকা নিয়োগ প্রক্রিয়া ফের গতি পেতে চলেছে হাইকোর্টের নির্দেশের জেরে।